# ***Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## 🖀: 63/578-512, 06/20/3142365 Email: jegyzo@csanytelek.hu

CS/359-4/2024.

**E l ő t e r j e s z t é s**

**Csanytelek Község Önkormányzata Képviselő-testülete 2024. márciusi ülésére**

**Tárgy:** *Csanytelek Község Polgármestere 2024. évi szabadsága módosítása*

**Tisztelt Képviselő-testület!**

Emlékeztetem Önöket arra, hogy a Képviselő-testület 11/2024. (II. 29.) Ökt határozatába foglalta a település Polgármestere 2024. évben kivehető szabadsága napjainak számát, melyet összesen 31. napban hagyott jóvá.

A Csongrád-Csanád Vármegyei Kormányhivatal Hatósági Főosztály Törvényességi Felügyeleti Osztálya a napokban szakmai segítségnyújtás címén körlevelet tett közzé, melyben a hatályos vonatkozó központi jogszabályokban foglaltakra hivatkozva tett javaslatot a tárgyban meghozott döntés módosítására. Az érvelés lényege, hogy az idei évi önkormányzati képviselők és polgármesterek választására tekintettel csonka évet kell alapul venni a polgármesterek 2024. évi szabadsága megállapításánál, ezért kizárólag 29 nap állapítható meg, minden más esetben indokolt annak módosítása.

Félő, hogy a tárgyban hozott határozat hatályon kívül helyezése egy kártérítési folyamatot indíthat el, melynek anyagi következményeit az önkormányzat költségvetésének kell viselnie, ami megoldható, de a morálisan okozott sérelem kevésbé orvosolható, még akkor sem, ha annak megvannak a jogi indokai. Ez a helyzet akkor állhat elő, amennyiben a hivatalban lévő polgármester nem indul el az idei évi polgármester választáson, vagy indul, de nem nyeri meg a polgármesteri mandátumot. Amennyiben indul a hivatalban lévő polgármester a polgármesteri mandátumért és megnyeri azt, úgy egy új jogviszony keletkezésével helyreáll mind az illetmény, mind a költségtérítés és az év hátralévő 3 hónapjára járó szabadság engedélyezése is, a tárgyi határozat módosításával. A régi polgármestert így kár nem éri, tehát kártérítés kifizetésére nincs jogalap, mivel régi polgármesterből új polgármesterként minden eddig megszerzett jogot továbbra is gyakorolhat.

A jelenleg hatályos Alaptörvény 11. módosítása záró és vegyes rendelkezések 27. pontja értelmében:

„A Magyarország Alaptörvényének tizenegyedik módosításával megállapított 35. cikk (2) bekezdését a helyi önkormányzati képviselők és polgármesterek 2019. évi általános választását követő helyi önkormányzati képviselők és polgármesterek általános választására is alkalmazni kell azzal, hogy a 35. cikk (3) bekezdésétől eltérően a hivatalban lévő képviselő-testület és a polgármester megbízatása 2024. október 1-jéig tart.”

Visszautalok arra, hogy 2019. október 13. napján Csanytelek településen polgármesternek választott személy nem csak választott tisztségviselő, hanem egyben speciális köztisztviselő is, akire vonatkozik a közszolgálati tisztviselőkről szóló 2011. évi CXCIV. törvény (a továbbiakban: Kttv.), melynek 225/C. §-a rendelkezik a polgármester szabadsága rendjéről. A polgármester közszolgálati jogviszonya időtartama (az Alaptörvény 2019. évben hatályos 35. cikk (2) bekezdése szerint) ” ...a polgármestereket sarkalatos törvényben meghatározottak szerint *5 évre választják.”* A polgármester közszolgálati jogviszonya kezdete, a választás napja: 2019. október 13. napja, amely 2024. október 12. napjával szűnne meg. Ennek a Magyar Államkincstár Csongrád-Csanád Vármegyei Igazgatósága által vezetett törzskönyvi nyilvántartásában van adata, akárcsak az illetményszámfejtést lehetővé tevő KIRA program alkalmazásához való hozzáférése, melybe rögzített *jogviszony tartama módosítása technikailag megoldható, de jogilag védhetetlen*. Nincs olyan központi jogszabály, amely felhatalmazna, mint eljáró jegyzőt arra, hogy a KIRA rendszerbe 2019. évben helyesen berögzített polgármesteri jogviszony időtartamát megváltoztassam. Mindössze a polgármester személyi anyagi kezelésére van a jegyzők számára kötelezés, ami nem elegendő a jogviszony módosítás végrehajtására. Ez jogilag azért jelent problémát, mert ez a jogviszony módosítás a **polgármester által jóhiszeműen szerzett jogot sért***, továbbá* ***anyagi kárt okoz számára***, mert így az idei október hónapra járó illetményéből és költségtérítése összegéből elveszít 11 napra járó összeget, melynek kompenzálására nincs központi rendelkezés, az önkormányzat költségvetésében pedig ezen a jogcímin nincs előirányzat, betervezett pénzügyi forrás. A regnáló polgármester így **elveszít 2 nap szabadságot** is, melynek szintén nincs ellentételezése.

*A szabadság megállapítása alapja az adott köztisztviselő, esetünkben a polgármester jogviszonya, melyet a KIRA generál és a 2019. évben szabályosan rögzített időpontra járóan 31 napot adott meg. Ahhoz, hogy ebből 29 nap legyen, meg kell változtatni a polgármester jogviszonyának időszakát 2019. október 13. napjától 2024. október 1. napjára, amire számomra nincs irányadó központi hatályos jogszabályi felhatalmazás.* Ennek hiányában viszont szándékos károkozást követek el, melynek viszont vannak jogi szabályozáson alapuló anyagi következményei, amely a polgári jog szabályai szerint, kártérítés formájában érvényesíthető velem szemben. Amennyiben a Képviselő-testület, mint a polgármester munkáltatója számomra felhatalmazást ad a polgármester jogviszonya megszűnése időpontja 2024. október 1. napjára való változtatására, úgy előállhat az összesen 29 nap szabadságként való kiadása, ill. kivétele jogalapja.

**Tisztelt Képviselő-testület**!

A tárgyban a döntés meghozatala, ill. arra javaslattétel nem könnyű feladat, annak összetettsége, jogi és morális szempontok mérlegelése miatt. Erre tekintettel 3 döntési változatot dolgoztam ki, amelyet a fentiekre alapoztam.

**„A” változat**

**.../2024. (III. .. .) Ökt határozat**

**Tárgy:** *Csanytelek Község Polgármestere 2024. évi szabadsága ügyében hozott döntés helybenhagyása*

**H a t á r o z a t i javaslat**

Csanytelek Község Önkormányzata Képviselő-testülete a tárgyban általa hozott, Erhard Gyula polgármester 2024. évi szabadságáról rendelkező 11/2024. (II. 29.) Ökt határozatát *hatályban tartja*, a közszolgálati tisztviselőkről szóló 2011. évi CXCIV. törvény 225/C. §-a szerinti jogkörében eljárva és 2024. évre vonatkozóan a település polgármestere számára összesen 31 nap szabadság kivételét engedélyezi az e határozathoz mellékelt ütemezés szerint. A döntés a polgármester 2019. évi választáson elnyert mandátuma 5 évre, 2019. október 13. napjától 2024. október 12. napjáig tartó közszolgálati jogviszonya időszakára KIRA rendszerbe rögzített adatain és jóhiszeműen szerzett jogán alapul.

Határozatról értesítést kap:

* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa
* Tápainé Karkas Krisztina a Hivatal Adó- és Pénzügyi Iroda Vezetője
* Irattár

**Az „A” változat indokolása**

Hatályban marad a Képviselő-testület által tárgyban hozott 11/2024. (II. 29.) Ökt határozata, amely az 2019. évi önkormányzati képviselők és polgármesterek választása napjától, 2019. október 13. napján szerzett, az akkor hatályos Alaptörvény 35. cikke (2) bekezdése szerinti 5 évre szóló mandátuma számítása, amely idén október 12. napján járna le, az idézett jogszabály módosítása figyelmen kívül hagyásával. Ennek az a veszélye, hogy a Csongrád-Csanád Vármegyei Kormányhivatal Hatósági Főosztálya Törvényességi Felügyeleti Osztálya törvényességi felhívást bocsáthat ki, de akár az illetékes bíróság előtt eljárást is kezdeményezve fogja megváltoztatni a testület hivatkozott határozatába foglalt döntését, utalva az Alaptörvény rendelkezésének megsértésére. Ez elébe menve, *az „A” változat elfogadását nem javaslom.*

**„B” változat**

**.../2024. (III. .. .) Ökt határozat**

**Tárgy:** *Csanytelek Község Polgármestere 2024. évi szabadsága ügyében hozott döntés hatályon kívül helyezése*

**H a t á r o z a t i javaslat**

Csanytelek Község Önkormányzata Képviselő-testülete a tárgyban általa hozott, Erhard Gyula polgármester 2024. évi szabadságáról rendelkező 11/2024. (II. 29.) Ökt határozatát *hatályon kívül helyezi* a közszolgálati tisztviselőkről szóló 2011. évi CXCIV. törvény 225/C. §-a szerinti jogkörében eljárva és 2024. évre vonatkozóan a település polgármestere számára összesen 29 nap szabadság kivételét engedélyezi. A döntés jogalapja: az Alaptörvény 35. cikke (2) bekezdése, miszerint a hivatalban lévő polgármester megbízatása 2024. október 1. napjáig tart, így közszolgálati jogviszonya 2019. október 13. napjától 2024. október 1. napjáig áll fenn 2024. január 1. napjától 2024. október 1. napjáig terjedő időszakra, ezért a hivatalban lévő polgármester összesen 29 nap szabadságot vehet igénybe, az általa benyújtott módosított ütemezés szerint.

Határozatról értesítést kap:

* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa
* Tápainé Karkas Krisztina a Hivatal Adó- és Pénzügyi Iroda Vezetője
* Irattár

**A „B” változat indokolása**

A Képviselő-testület által tárgyban általa hozott, Erhard Gyula polgármester 2024. évi szabadságáról rendelkező 11/2024. (II. 29.) Ökt határozata *hatályon kívül helyezése* a közszolgálati tisztviselőkről szóló 2011. évi CXCIV. törvény 225/C. §-a szerinti jogkörében eljárva hozza meg, ezért 2024. évre vonatkozóan a település polgármestere számára összesen 29 nap szabadság kivétele engedélyezhető. A döntés jogalapja az Alaptörvény vonatkozó hatályos módosítására való hivatkozás, ami jogi szempontból nem vitatható, de erkölcsileg véleményes, mert a hivatalban lévő polgármester jóhiszeműen szerzett jogát csorbítja, ami számára anyagi kárral jár. A jogalkalmazó döntéshozónak jogkövető magatartása során a „B” változat elfogadása melletti érveket kell figyelembe vennie, ami számomra morális kérdéseket vet fel. Jelentősége akkor van, ha a regnáló polgármester nem indul az idei évi választáson, vagy indul, de nem szerzi meg a választást és nem szerez polgármesteri mandátumot

**„C” változat**

**.../2024. (III. .. .) Ökt határozat**

**Tárgy:** *Csanytelek Község Polgármestere 2024. évi szabadsága ügyében hozott döntés módosítása*

**H a t á r o z a t i javaslat**

1. Csanytelek Község Önkormányzata Képviselő-testülete a tárgyban általa hozott, Erhard Gyula polgármester 2024. évi szabadságáról rendelkező 11/2024. (II. 29.) Ökt határozatát *hatályon kívül helyezi* a közszolgálati tisztviselőkről szóló 2011. évi CXCIV. törvény 225/C. §-a szerinti jogkörében eljárva és 2024. évre vonatkozóan **a település polgármestere számára összesen 29 nap szabadság kivételét engedélyezi.** A döntés jogalapja: az Alaptörvény 35. cikke (2) bekezdése, miszerint a hivatalban lévő polgármester megbízatása 2024. október 1. napjáig tart, így közszolgálati jogviszonya 2019. október 13. napjától 2024. október 1. napjáig áll fenn. 2024. január 1. napjától 2024. október 1. napjáig terjedő időszakra, ezért a hivatalban lévő polgármester összesen 29 nap szabadságot vehet igénybe, az e határozathoz mellékelt módosított ütemezés szerint.
2. E határozat 1. pontjába foglalt döntés a hivatalban lévő polgármester számára okozhatja jóhiszeműen szerzett joga megsértését, amely számára anyagi kárral jár, ezért annak kártérítés címén való megtéríttetésére jogosult az alábbiak szerint:
3. 2024. október 1. és 2024. október 12. napja közötti időszakra kieső 373.043.- Ft *illetménye,*
4. 2024. október 1. és 2024. október 12. napja közötti időszakra kieső 55.957.- Ft *költségtérítése,*

c) 2024. október 1. és 2024. október 12. napja közötti időszakra kieső 2 nap 67.826.-Ft *szabadsága*

*illetményre váltására, összesen:*  **496.826.- Ft-ra,**

*amennyiben a regnáló polgármesterként nem indul az idei választáson, vagy nem nyeri meg az új polgármesteri mandátumot.*

1. A Képviselő-testület felkéri Kató Pálné jegyzőt, hogy e határozat 2. pontjába rögzített, kártérítés címén megállapított (egyéb személyi juttatásként számfejtett) összeg kifizettetéséről gondoskodjon az önkormányzat 2023. évi költségvetése kötelezettséggel nem terhelt, szabad pénzmaradványa terhére. A Képviselő-testület (a polgármester munkáltatójaként) felhatalmazza a település jegyzőjét a hivatalban lévő Erhard Gyula polgármester közszolgálati jogviszonya, továbbá szabadsága (a KIRA rendszerben jelenleg hatályos 2024. október 12. napján történő) megszűnése időpontjának 2024. október 1. napjára való módosítására (a MÁK Csongrád-Csanád Vármegyei Igazgatósága illetékesével történt egyeztetést követően), 2024. április 12. napjáig történő végrehajtására.

Végrehajtás határideje: egyeztetésre és adat- módosításra 2024. 04. 12. napjáig,

a kártérítés kifizetésére 2024. október 2. napján

Végrehajtásért felelős: Kató Pálné jegyző és Tápainé Karkas Krisztina Adó- és Pénzügyi Iroda Vezetője

Beszámolás határideje: végrehajtást követő soros ülésen

Határozatról értesítést kap:

* Csanytelek Község Önkormányzata Képviselő-testülete Tagjai (Helyben)
* MÁK Csongrád-Csanád Vármegyei Igazgatóság Igazgatója (Szeged)
* Erhard Gyula polgármester
* Kató Pálné jegyző és általa
* Tápainé Karkas Krisztina a Hivatal Adó- és Pénzügyi Iroda Vezetője
* Irattár

**A „C” változat indokolása**

A döntés jogalapja ugyanaz, mint a „B” pont esetében, viszont kiegészül e döntés annak jogkövetkezményét orvosolandó intézkedéssel, konkrétan kártérítés címén megállapított, a hivatalban lévő polgármester személyét megillető 496.826.-Ft összeg átutalására vonatkozóan, melynek anyagi fedezete az önkormányzat 2023. évi költségvetése pénzmaradványa szabadon felhasználható része. Ezzel morális terhet vesz le magáról a testület, mint a polgármester munkáltatója és megelőzi egy esetleges bírósági kártérítési eljárás következményeit, melynek nem tudható a jogi és anyagi terhe. A KIRA rendszerben gondoskodni kell a hivatalban lévő polgármester közszolgálati jogviszonya megszűnésének jelenlegi 2024. október 12. napjáról 2024. október 1. napjára való módosításáról, ami leképezi a polgármester számára a 29 nap szabadság kiadásának jogi alapját. A szabadság a testület által módosított ütemezése szerint mehet végbe.

**Tisztelt Képviselő-testület!**

Indítványozom a tárgyan kiadott előterjesztés és annak „C” változata szerinti határozati javaslat általam indokolásban írtakra alapozott változtatás nélküli elfogadását, figyelemmel a szabadság kivétele módosított ütemezésére.

C s a n y t e l e k, 2024. március 18.

Tisztelettel: ..............................................................................

Kató Pálné jegyző

1. *melléklet a …/2024. (II. .) Ökt határozathoz*

|  |  |  |  |
| --- | --- | --- | --- |
| **Év** | **Hónap** | **Naptári nap megjelölése** | **Igénybe venni kívánt napok száma adott hónapban** |
| 2024. | január | 22-23 | 2 |
| február | 14-15 | 2 |
| március | 26-27 | 2 |
| április | 8-9  29-30 | 2 2 |
| május | 8-10 | 3 |
| június | 3-6 | 4 |
| július | 10-11 17-18 | 2  2 |
| augusztus | 1-2  21-22 | 2 2 |
| szeptember | 3-4  11-12 | 2  2 |
| október |  |  |
| november |  |  |
| december |  |  |

összesen: január – október 29 munkanap